**MÄÄRUS**

Kurepalu 17. november 2020 nr EELNÕU

**Raieloa andmise tingimused ja kord Kastre vallas**

Määrus kehtestatakse kohaliku omavalitsuse korralduse seaduse § 22 lg 2 ja looduskaitseseaduse § 45 alusel.

**§ 1. Üldsätted**

(1) Puude raie-eeskiri määrab kindlaks puude raieks loa taotlemise, raieloa andmise, vormistamise ning väljastamise tingimused kehtestatud üldplaneeringu järgsetel tiheasustusaladel, parkides ning puhkepiirkondades.

(3) Käesolev eeskiri on kohustuslik kõikidele juriidilistele isikutele ning füüsilistest isikutest maaomanikele ja maa kasutajatele.

(4) Kord ei reguleeri raiet metsaseaduse tähenduses ning ei kehti viljapuude ja metsamaana maakatastrisse kantud maa kohta.

**§ 2. Puude raieloa taotlemise tingimused**

(1) Raieluba puu mahavõtmiseks saab taotleda:
1) kui puu on haige, kiratsev, murdumisohtlik;
2) kui puu kasvab hoonele lähemal kui 3 meetrit ning kahjustab silmaga nähtavalt hoone vundamendikonstruktsioone ja/või katust
3) kui puud on suuremate puude alla jäävad noored kiratsevad puud

(2) Raieluba okste kärpimiseks saab taotleda kui:
1) puu vajab kujunduslõikust;
2) võra kahjustab silmnähtavalt katusekonstruktsioone;
3) oksad kasvavad liinikoridoris.

(3) Puude raieluba tuleb taotleda, kui puu läbimõõt 1,3 m kõrguselt maapinnast on vähemalt 8 cm ning puul on selgelt nähtav tüvi ja võra.

(4) Puude raieluba tuleb taotleda puuvõra kõrguse ja/või laiuse kärpimise korral üle 25%.

(5) Puude raieluba ei ole vaja taotleda juhul kui:
1) tegemist on eravalduses olevate põõsaste või viljapuude eemaldamisega kinnistu omaniku poolt omal territooriumil
2) kehtestatud detailplaneeringus on märgitud raiutavad puud;

3) ehitusprojektis, mille alusel on väljastatud kehtiv ehitusluba, on märgitud raiutavad puud

4) tegemist on ilmselgelt kuivanud puude okstega ning vesivõsude eemaldamisega
5) puu(d) on murdunud või on vajalik operatiivselt eemaldada tormiheite- või murru, ohtlikkuse või liikluse takistamise tõttu.

**§ 3. Puude raieloa taotlus**

(1) Enne raie läbiviimist esitab kinnistu omanik Kastre Vallavalitsusele vormikohase taotluse (lisa nr 1), millel on vähemalt järgmised andmed:
1) andmed taotleja kohta (nimi, isikukood, postiaadress, firma nimi ja registreerimise number, esindaja volitus, kontakttelefon jms);
2) raiekoha, kinnistu või krundi aadress;
3) katastritunnus
4) puuliik, puude arv ning põhjendus puu(de) raiumiseks või okste kärpimiseks;
5) tööde teostamise tähtaeg;
6) taotleja nimi, allkiri ja kuupäev;
7) raiekoha plaan.

**§ 4. Puude raieloa taotluse esitaja**

(1) Kinnistu või erastatava maa korral esitab puude raieloa taotluse maaomanik või maa erastaja või tema volitatud esindaja.

(2) Munitsipaalmaa ja jätkuvalt riigi omandis oleva maa korral esitab puude raieloa taotluse maad haldav isik või asutus, heakorratöid tegev isik või asutus, asjast huvitatud isik või asutus.

(3) Raieloa taotluse okste kärpimiseks saab esitada kinnistu omanik, kui tema kinnistule ulatuvad naaberkinnistu puude oksad kahjustavad tema kinnisasja kasutamist ja naaber ei ole neid hoiatusele vaatamata selleks vajaliku aja jooksul kõrvaldanud.

**§ 5. Puude raieloa menetlemine**

(1) Kastre Vallavalitsuse poolt määratud ametiisik teostab järgnevaid toiminguid:
1) kontrollib taotluses esitatud andmete õigsust, nõuab vajadusel taotlejalt täiendavaid dokumente ja selgitusi;
2) puude raieloa andmise korral märgistab vajadusel puu(d) looduses;
3) vormistab puude raieloa vastavalt kehtestatud vormile kahes eksemplaris, millest üks eksemplar väljastatakse taotlejale ning originaaleksemplar jääb vallavalitsusele;

(2) taotlus kooskõlastatakse:

1) kaitstava loodusobjekti valitsejaga, kui puud, mida soovitakse raiuda, kasvavad kaitstaval loodusobjektil;

2) Muinsuskaitseametiga, kui raie koht asub muinsuskaitsealal;

3) Keskkonnaametiga, kui raie koht asub vee kaitsmiseks hajareostuse eest ja veekogu kallaste uhtumise vältimiseks moodustatud veekaitsevööndis;

4) kinnistu naaberomanikuga, kui raiutav puu kasvab kinnistu piiril;

5) ühistu olemasolul ühistu üldkoosoleku protokoll, ühistu puudumisel kaasomanike kirjalik nõusolek;

5) elektri-, sideliinide ja teede valdajaga kui raieala asub kaitsevööndis.

**§ 6. Puude raieluba ja selle väljastamine**

(1) Kastre Vallavalitsus kehtestab puude raieloa vormi (lisa nr 2), kuhu märgitakse vähemalt järgmised andmed:
1) raieloa number;
2) andmed taotleja kohta (nimi, isikukood, postiaadress, firma nimi ja registreerimise number, esindaja volitus, kontakttelefon jms);
3) taotletava raieala, kinnistu või krundi aadress;
4) puuliik, puude arv ning põhjendus puu(de) raiumiseks või okste kärpimiseks;
5) puude raieloa kehtivuse aeg;
6) puude raieloa väljastaja nimi, allkiri ja kuupäev.

(2) Vallavalitsuse poolt määratud ametiisik otsustab raieloa andmise või keeldumise hiljemalt ühe kuu jooksul taotluse registreerimisest, keeldumise korral teatab sellest loa taotlejale kirjalikult.

(3) Raieluba kehtib maksimaalselt üks aasta. Kui objektiivsetel põhjustel ei jõutud töid lõpetada, on võimalik raieloa kehtivusaega pikendada.

(4) Kiirkorras antakse raieluba välja avariide või tormikahjustuste likvideerimiseks.

(5) Vallavalitsusel on õigus vallavalitsuse poolt määratud vastutava isiku ettepanekul nõuda raieloa taotlejalt detailset raiete sooritamise kava ja planeeringut.

(6) Vallavalitsusel on õigus raieloa andmisest keelduda kui:
1) taotluse puu raiumiseks on esitanud isik, kellel käesoleva määruse § 4 alusel puudub selleks õigus;
2) taotluse esitaja ei ole esitanud nõutud dokumente;
3) taotluse esitaja ei ole puu raiumise vajadust põhjendanud, põhjendused osutuvad ebapiisavateks või vääradeks;
4) raiumine kahjustaks väärtuslikke loodus- ja kultuurmaastikke, rohevõrgustikku või rikuks vaateid või oleks muul viisil vastuolus avaliku huviga

5) raiuda soovitakse puud, mis on määratud säilitatavaks detailplaneeringu või ehitusprojektiga

§ 7 Eritingimused

1. Raie keelamine raierahu perioodil: lindude pesitsemise ajal võib Kastre Vallavalitsus keelata puu raiumist ning hoolduslõikust ja puistutes raiumist kohas, kus on registreeritud pesitsevaid linde.
2. Asendusistutus:
3. raieloa väljastamise kõrvaltingimusena on Kastre Vallavalitsusel õigus nõuda raiutavate puude asendusistutust;
4. asendusistutuse kohustust rakendadatakse eelkõige siis, kui soovitakse raiuda tervet ja elujõulist puud;
5. asendusistutuse kohustus ning selle ulatus märgitakse raieloale;
6. asendusistutuse korraldab kinnistul raieloa taotleja.

**§ 8. Lõppsätted**

(1) Raietööde tehniliselt õige teostamise, raie ohutuse ja raiekoha tähtajaks puhastamise eest vastutab raieloa saaja.

(2) Puu okste kärpimisel tuleb silmas pidada, et tööde teostamise järgselt oleks tagatud puu elujõulisus.

(3) Puude ebaseadusliku raie eest vastutab raie teostaja Eesti Vabariigi seadustes ettenähtud korras.

**§ 9. Õigusakti kehtetuks tunnistamine**

1. Tunnistada kehtetuks Haaslava Vallavolikogu 24.03.2005 määrus nr 2 „Haaslava valla puude raie-eeskiri“.
2. Tunnistada kehtetuks Mäksa Vallavolikogu 10.12.2007 määrus nr 12 „Raieloa andmise tingimused ja kord“.

**§ 10. Määruse jõustumine**

Määrus jõustub kolmandal päeval pärast avalikustamist

**§ 8.****Rakendussätted**

Määrus jõustub kolmandal päeval pärast Riigi Teatajas avaldamist.

Mati Möller
vallavolikogu esimees